
REZUMATUL CURSULUI 


Domeniul de studiu al psihologiei comunicării este alcătuit din ansamblul fenomenelor de 
comunicare inerente fiinţării. 

Psihologia comunicării se constituie la interferența diferitelor discipline ale comunicării şi se 
recomandă prin încercarea sistematică de relevare a resorturilor psihologice care oferă specific 
comunicării individuale. 

Obiectul de studiu al disciplinei este ab initio diluat într-un spaţiu excedentar care generează 
comunicării limite laxe: ansamblul fenomenelor prin care se produce schimbul de informaţie între 
indivizi. Comunicarea apare, în această ordine, ca fundament ontologic: este inerentă lumii 
fenomenale (după cum este percepută de individul uman), astfel încât este imposibil ca două entități 
să nu comunice. 

Graţie spectrului său larg, psihologia comunicării poate oferi o seamă de ipoteze şi vectori 
de cercetare uneia din interogaţiile fundamentale ale antropologiei culturale: cum pot oamenii exista 
împreună ? Direcţiile de studiu şi paradigmele pe care se întemeiază domeniul de faţă pot constitui 
şi o ilustrare a unei alte interogaţii majore circumscrise aceleiaşi nevoi de cunoaştere a omului: cum 
pot fi oamenii atât de diferiți ? Dacă sub aspect afectiv diferenţa este creată de întreaga istorie a 
individului şi mai ales de raportul său cu prezentul, sub aspect teoretic, cognitiv, una dintre sursele 
alterităţii epistemice o constituie paradigma. 

Constituie o necesitate de fond şi obiect de studiu prin excelenţă al psihologiei comunicării 
comunicarea asupra comunicării, comunicarea asupra modalităţii în care comunicăm. Pentru 
aceasta este nevoie de a distinge nivelul logic şi ontologic la care cercetătorul îşi situează discursul, 
din considerente psihologice. 

Funcţiile comunicării precizează domeniul de studiu al fenomenului: informare, poziționare, 
normare, influențare, contact afectiv. 

Paradigmele comunicării se înscriu pe un ambitus care se desfăşoară de la „polul” 
intrapsihic” la cel intersubiectiv, în funcţie de referinţa esenţială a subiectului cunoscător: sine sau 
alter. 

Cele patru paradigme ale psihologiei comunicării (structurală, tranzacțională, relațională, 
fenomenologică) se află într-o relaţie circulară prin intricarea surselor acestora: sine şi alter, 
antinomie fundamentală a problematicii comunicării. 

Paradigma structural-expresivă consideră de maximă importanţă palierul intrapsihic şi are 
ca obiect predilect de studiu personalitatea. Teoria psihanalitică (în speţă aplicată problematicii 
comunicării) consideră că resorturile comunicării pot fi surprinse prin intermediul dorințelor 
individului şi a balansului expresiv-represiv al acestora. Raportul cu celălalt-receptor este 
determinat de nevoile emiţătorului — obiectul, arată Freud, este creat de către pulsiunea subiectului, 
vectorul său comportamental. 

Paradigma tranzacțională orientează interesul către palierul interpersonal, interacţional, 
respectiv asupra modalităților de codare-decodare ale mesajului, fără însă a eluda dimensiunea 
intrapsihică. Prototipul paradigmei este analiza tranzacțională propusă de Eric Berne, autor cu 
formare psihanalitică. Teoria lui Berne reprezintă o adaptare a celei de a doua topici freudiene într-o 
perspectivă nuanţat intersubiectivă. Elementul de esenţă îl reprezintă tranzacţia, unitatea acţiunii 
sociale, mesaj generat de o stare interioară a Eului emiţătorului care interacționează cu o stare 
similară sau complementară a Eului receptorului. 

În cadrul paradigmei relaţionale elementul central de studiu îl constituie relaţia dintre 
indivizi, în timp ce elementele structurale personale sunt secundare. Esenţa oricărei fiinţe este 
considerată relaţia pe care o întreţine cu mediul său. Comunicarea este înţeleasă în termeni generali 
de interacţiune. Pentru această paradigmă este ilustrativ sistemul propus de şcoala de la Palo Alto 
sub conducerea lui Gregory Bateson. 

Paradigma fenomenologică reprezintă o manieră de glisare din modelele intrapsihice spre 
cele intersubiective, relaţionale. Analiza fenomenologică presupune descrierea oricărui fenomen (de 


către cel care-l trăieşte), în încercarea de a-i surprinde esenţa prin investigarea sistematică a 
conţinuturilor conştiinţei. Se are în vedere sensul personal ca rezultantă a proceselor colective de 
elaborare a semnificaţiilor. Conţinutul comunicării este analizat prin raportarea la contextul 
normativ în care se află subiectul, fără a fi conştient de influenţele pe care le exercită. 

Pentru că orice psihologie a comunicării este confluentă unei psihologii a personalităţii, 
raportul dintre personalitate şi comunicare constituie un spațiu de studiu important al fenomenuliui 
comunicării. 

Personalitatea este sursa fenomenelor comunicării, de aceea, orice psihologie a comunicării 
trebuie să se refere la Eu şi la elementele de proiect identiţiar ale individului. Cunoaşterea propriei 
personalităţii oferă posibilitatea înţelegerii influenţei structurii şi a nevoielor personale asupra 
comuncării. 

În cadrul paradigmei structurale, personalitatea este sursa oricărui fenomen al comunicării. 
Ca element operaţional, imaginea de sine se construieşte prin interacţiunea sine şi lume şi este o 
componentă importantă a Eului subiectului, nucleu al personalităţii. Ireductibil, în comunicare 
există trei modalităţi de reacție a celuilalt la imaginea de sine, trei situaţii de interacţiune, de răspuns 
al celuilalt la definiţia dată sieşi: confirmare, respingere, negare. 

În raport cu modul în care este înţeleasă comunicarea, se relevă forme ale sale determinate 
de conceptele esenţiale care folosesc drept referință: paradox, defensă, proiecţie, violență, 
persuasiune, negociere, eficienţă. 

Comunicarea paradoxală porneşte de la premisa experimentală a situaţiilor în care un gest 
paradoxal, împotriva „bunului simț”, ilogic, poate aduce schimbarea dorită, în timp ce o acţiune 
conform bunului simţ şi logicii comune poate conduce la eşec, respectiv la perpetuarea disfuncției. 

Comunicarea defensivă este un proces complex prin intermediul căruia individul îşi 
conservă manierele deja dobândite — disfuncționale — de a-şi negocia trăirile în diferite situaţii. 
Defensele constituie încercări de a realiza un compromis între nevoi vitale interne şi cerinţe externe, 
dintre dorinţe şi norme. Defensele sunt o manieră de reacţie normală în măsura în care realizează 
compromisuri eficiente, permit adaptarea. Conceptul de comunicare defensivă subliniază aspectele 
dezadaptative ale apărărilor pe care orice subiect implicat în variile situaţii ale comunicării le pune 
implicit în operă. 

Comunicarea proiectivă acoperă diferite fenomene de interes pentru psihologie sau 
sociologie precum atribuirea, efectul de halo, efectul pygmalion. Mecanismul proiecției — aşa cum 
este înţeles de S. Freud — conferă fenomenelor enunțate un bun fundament psihologic. 

Comunicarea nonviolentă propune o serie de jaloane care conduc la stingerea conflictului. 
Reperele au fost constituite prin practică de către Marshall Rosenberg în cadrul Institutului de 
comunicare nonviolentă pe care l-a înfiinţat. Comunicarea este înţeleasă ca un proces (deseori 
eşuat) de exprimare a nevoilor. De aceea, de maximă importanţă este capacitatea de a fi în contact 
cu propriile nevoi, a putea simţi şi a putea cere. Dacă nevoile individului nu sunt gratificate, 
intervine frustrarea şi nevoia de a-l agresa pe celălalt prin judecăți de valoare (clasificare, 
comparare, atribuire etc.). Este importantă diferenţierea dintre observaţie şi evaluare (de ex. 
evaluare: „Vasile este agresiv”; observaţie: „Vasile spune că nu sunt capabil”). Capacitatea de a nu 
mai evalua şi atribui vina este consecutivă capacităţii de asumare a responsabilităţii pentru propriile 
comportamente şi cu maniera de a opera schimbările necesare. 

Comunicarea persuasivă reprezintă acţiunea care are drept scop modificarea atitudinală a 
subiectului în condiţiile în care acesta consideră că alegerea sa, consecutivă schimbării atitudinale, 
este liberă. Mesajul persuasiv acţionează asupra opţiunilor decizionale, prin extinderea sau 
diminuarea acestora. În acest scop se angajează într-o manieră interacţională mesaje şi surse care 
vizează restructurarea cognitivă a cadrului de referință. 

Teoriile şi metodele negocierii se constituie pe raportul cu o „parte adversă”: resursele sunt 
limitate şi distribuţia acestora produce inevitabil binomul pierdere-câştig. Tentaţia câştigătorului 
unic este fantasma centrală în abordarea fenomenului negocierii, indiferent de maniera în care se 
pot distribui resursele aflate în dispută. Chiar dacă se porneşte de la o abordare „câştig-câştig” se 
face în scopul de a conserva propriul cîştig. 


Toate formele de comunicare sunt reprezentate într-un balans specific în stilul de 
comunicare al fiecărui individ. De aceea, formele de comunicare reprezintă maniere de decriptare a 
mesajelor şi a indici asupra sensului personal al comunicării. 

Comunicarea eficientă presupune momente de „a fi împreună”, de a putea trăi comuniunea 
la nivel global. Pentru aceasta trebuie să existe o sintonie între „timpurile psihice”, ritmurile 
interlocutorilor. Eficienţa în comunicare este indicată prin faptul că interlocutorii: 

- se referă la sine într-o manieră directă; 
- personalizează discursul; 
- îşi asumă afecte, reprezentări şi comportamente. 

Eficienţa în comunicare este determinată de capacitatea de empatie şi autenticitate. 

Cuplul şi grupul sunt contexte fundamentale de comunicare în măsura în care se exprimă, 
din perspectivă structurală, maniera în care, înm psihogeneză, individul intră în relație cu lumea: 
iniţial cu o singură persoană (mama), apoi, prin intermediul tatălui, al terțului, cu diversitatea 
personalităților celorlalți. 

Cele două contexte fundamentale de comunicare (cuplu şi grup) pun problema manierei în 
care se constituie figura „diferenţei”, a alterităţii, a „lumii”, pe fondul prorpiei construcții şi 
personalizări. 


BIBLIOGRAFIE OBLIGATORIE 


1. Abric, J.-C., Psihologia comunicării, Polirom, 2002. 

2. Georgescu, M., Introducere în consilierea psihologică, Ed. Fundaţiei România de Mâine, 
Bucureşti, 2004. 

3. Minulescu. M., Psihologia comunicării, e-book, Facultatea de Sociologie-Psihologie, 
Universitatea Spiru-Haret. 

4. Mucchielli, A., Arta de a comunica, Polirom, 2005. 

5. Prutianu, Şt., Antrenamentul abilităţilor de comunicare, Polirom, 2005. 

6. Rosenberg, M., Comunicarea nonviolentă, EFP, Bucureşti, 2005. 


